કોર્ટમાં મહેન્દ્રભાઈએ અસમંજસ વચ્ચે આરોપો નકારી દીધા. ઉદયની પ્લી રેકોર્ડ થયા બાદ ફરિયાદીની જુબાની નોંધવા વીસ જુલાઈની તારીખ અપાઈ. કશિશને આ બધી સ્થિતિ બોરિંગ બનતી લાગી. ધ્યેયને જલદી રિઝલ્ટ મળે તેવું કરવાનું કહી કશિશ ત્યાંથી છૂટી પડી. બીજી બાજુ ધ્યેયે કેસને હાઈપ અપાવવા અખબારના એડિટરને ફોન કર્યાે. કૉફી હાઉસના ઓપનિંગના દિવસે પહેરવાનો ડ્રેસ લેવા કશિશ ધ્યેય સાથે શોપિંગ કરવા નીકળી. ખરીદી કરી બંને નાસ્તો કરવા કાફેમાં ગયાં. જ્યાં ધ્યેયે ઉદય અને મહેન્દ્રભાઈને પણ ઇન્વિટેશન આપવાનું સજેશન કર્યું. જેને સ્વીકારી કશિશ ધ્યેય સાથે પિતાના ઘેર પહોંચી. જ્યાં ઉદયની પત્ની હેતલે કશિશ પર શાબ્દિક પ્રહારો કર્યા, પરંતુ મહેન્દ્રભાઈએ આમંત્રણનો સ્વીકાર કર્યાે. ઓપનિંગના દિવસે કશિશ અને કૌશલ તૈયાર થઈ કૉફી હાઉસ પહોંચ્યાં. નાણાવટી પરિવારના ફંક્શનમાં વીઆઇપી ગેસ્ટ માટે તૈયારીઓ કરાઈ હતી. થોડીવારમાં ધ્યેય પણ પહોંચ્યો અને તેણે બંનેને શુભેચ્છાઓ પાઠવી. કૌશલનાં મમ્મી-પપ્પાએ કશિશને નવા બિઝનેસ માટે પ્રોત્સાહન આપ્યું. આ પછી ઉદય અને મહેન્દ્રભાઈ પહોંચ્યા. કૌશલના પરિવારે તેમને આવકાર્યાં. વીઆઇપી ગેસ્ટ્સની હાજરીમાં રિબિન કાપવાની તૈયારી હતી. ત્યાં ઉદયને કૌશલના પપ્પા સાથે તે દિવસના અખબારને લઈને વાતચીત કરતો જોઈ કશિશને નવાઈ લાગી. કૌશલના પપ્પાએ કૌશલને અખબાર બતાવ્યું અનેે કૌશલનો ચહેરો પડી ગયો. કૌશલનાં મમ્મી-પપ્પા તરત ત્યાંથી નીકળી ગયાં. અચાનક બધાં પાર્ટી છોડીને કેમ ચાલતા થયા તેવું વિચારતી કશિશના હાથમાં ગુસ્સે ભરાયેલા કૌશલે અખબાર પકડાવ્યું. અખબાર જોઈ કશિશની આંખો ફાટી ગઈ. પ્રતિષ્ઠિત અખબારમાં નાણાવટી પરિવારની પુત્રવધૂ કોર્ટમાં ચડી હોવાના અને નાણાવટી પરિવાર પર શંકા વ્યક્ત કરતા સમાચાર છપાયા હતા.